Дунейм щыхъыбархэр
Къэбэрдей-Балъкъэрым и Iуащхьэмахуэ щIыналъэм дыщэ щIэлъу иджыблагъэ къыщагъуэтащ геологхэм. ЩIыпIэр пэжыжьэкъым Тырныауз вольфрам-молибден къыщIэхыпIэм.
ЩIэныгъэлIхэм къызэрахутамкIэ, щIы хъурейм щынэхъыжь дыдэ акулэм и ныбжьыр мыгувэу илъэс 400 ирикъунущ. Ар Атлантикэ хым зэрыхэсыр щIэныгъэлIхэм къахутащ 2016 гъэм.
Абы щыгъуэм щIэныгъэлIхэм трагъэчыныхьыну ящIэртэкъым а псэущхьэм и ныбжьыр здынэсыр - илъэс 272-м къыщыщIэдзауэ 512-м нэсу хуагъэфащэрт. КIэлъыплъыныгъэхэр ирагъэкIуэкIыурэ къахутащ ар мы зэманым илъэс 397-рэ зэрыхъур.
Акулэхэр куэд дыдэрэ зэрыпсэум щIэныгъэр куэд щIауэ щыгъуазэщ, ар къызыхэкIри игъэкIуэщI ерыскъыр псынщIэу хуэмыгъэткIуу ар щэуэ зэрызытрилъхьэрщ. Къапщтэмэ, щIэблэ къыщIэхъуэн ныбжьым акулэр щынэсыр илъэси 150-рэ ирикъуа нэужьщ.
Нобэ
♦Украинэм и МВД-м и къэрал автоинспекцэм и лэжьакIуэм и махуэщ
♦Куржым щагъэлъапIэ я анэдэлъхубзэм и махуэр
♦1801 гъэм Урысейм и пащтыхь Александр Езанэм унафэ къыдигъэкIащ щIэпхъаджагъэ илэжьауэ шэч зыхуащIым щыпкърыупщIыхькIэ залымыгъэ кIэлъыземыхьэным теухуауэ.
♦1848 гъэм Урысейм къыщызэрагъэпэщащ цензурэмкIэ комитет. Абы и къалэнт печатым къытехуэхэм щэхуу кIэлъыплъыныр, къэрал унафэщIхэм ягу иримыхь тхыгъэхэр къытремыгъэдзэныр.
♦1871 гъэм Германием парламент - рейхстаг - къыщызэрагъэпэщащ.
♦1879 гъэм Урысей император Александр ЕтIуанэр яукIыну хэтащ.
♦1890 гъэм Америкэ къэралыгъуэхэм я зэгухьэныгъэр къызэрагъэпэщащ. Абы хохьэ Америкэ Ищхъэрэмрэ Ипщэмрэ къызэщIаубыдэ къэрал 35-рэ.
♦1908 гъэм Петербург дунейм къыщытехьащ «Сатирикон» журналым и япэ номерыр.
♦1912 гъэм Атлантикэ хым жэщым щыщIилъэфащ Инджылызым и «Уайт Стар Лайн» компанием и «Титаник» кхъухьыр. А зэманым абы нэхърэ нэхъ инрэ нэхъ лъэщрэ дунейм зы кхъухьи щащIатэкъым. Хым кърихьэжьа мыл абрагъуэм ар щыжьэхэуам кхъухьым цIыху 2208-рэ исати, псэууэ къелар 704-рэщ.
♦1918 гъэм ВЦИК-м унафэ къыдигъэкIащ Бэракъ плъыжьыр къэралым и ныпу къэщтэным теухуауэ.
♦1923 гъэм Москва «Наука» тхылъ тедзапIэр къыщызэрагъэпэщащ
♦1927 гъэм Швецием щыщ Гётеборг къалэм щы­зэпкъралъхьащ «Вольво» лIэужьыгъуэм и япэ автомобилыр.
♦1945 гъэм Москва къыщызэIуахащ СССР-м ЩIэныгъэхэмкIэ и академием и Ботаникэ хадэ нэхъыщхьэр.
♦1956 гъэм США-м дунейм щыяпэу видеомагнитофон щащIащ.
♦1961 гъэм Совет Союзым и Совет Нэхъыщхьэм и Президиумым и унафэкIэ «СССР-м и кхъухьлъатэзехуэ-космонавт» цIэ лъапIэр къащтащ.
♦1745 гъэм къалъхуащ урыс тхакIуэ цIэрыIуэ, комедие жанрым хуэIэзэ дыдэу щыта Фонвизин Денис.
♦1862 гъэм къалъхуащ урысей империем и Правительствэм и унафэщIу 1906 - 1911 гъэхэм щыта, къэрал кIуэцI IуэхухэмкIэ министру лэжьа, мэкъумэш IэнатIэм зэхъуэкIыныгъэшхуэхэр щегъэкIуэкIыныр къыхэзылъхьа Столыпин Пётр.
♦1950 гъэм къалъхуащ КъБР-м щIыхь зиIэ и дохутыр Безрокъуэ Олег.
♦1951 гъэм къалъхуащ биологие щIэныгъэхэм я доктор, КъБКъМУ-м и профессор Тау Ибрэхьим.
♦1970 гъэм къалъхуащ къэрал къулыкъущIэ, Московскэ областым и губернатор, УФ-м и Къэрал Советым и президиумым хэт Воробьёв Андрей.
Дунейм и щытыкIэнур
«pogoda.yandex.ru» сайтым зэритымкIэ, Налшык уфауэ щыщытынущ, пIалъэ-пIалъэкIэрэ уэшх къыщешхынущ. Хуабэр махуэм градус 11 - 12, жэщым градуси 6 - 8 щыхъунущ.
Лъэпкъ Iущыгъэ:
Псыр гъужми, жапIэр къонэ.
Зыгъэхьэзырар ЖЬЭКIЭМЫХЪУ Маринэщ.
